РЕШЕНИЕ НА СЪВЕТА
от 13 ноември 2012 година
за подписване и сключване на Споразумение между правителството на Съединените американски щати и Европейския съюз за координирането на програми за етикетиране на енергийната ефективност на офис оборудване
(текст от значение за ЕИП)
(2013/107/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално членове 194 и 207 във връзка с член 218, параграф 6, буква а) от него,
като взе предвид предложението на Европейската комисия,
като взе предвид одобрението на Европейския парламент,
като има предвид че:
(1)
На 12 юли 2011 г. Съветът оправомощи Комисията да започне преговори за Споразумение между правителството на Съединените американски щати и Европейския съюз за координирането на програми за етикетиране на енергийната ефективност на офис оборудване (наричано по-долу „споразумението“).
(2)
В съответствие с решението за оправомощаване на Съвета бяха проведени консултации с работна група „Енергетика“ на Съвета, която оказа съдействие на Комисията в преговорите.
(3)
Преговорите приключиха и споразумението бе парафирано на 29 ноември 2011 г.
(4)
Следва да се установят подходящи вътрешни процедури на Съюза за осигуряване на нормалното действие на споразумението.
(5)
Делът на офис оборудването в потреблението на енергия в бъдеще ще нараства в резултат на появата на нови приложения и функции. За постигането на целта на Съюза за спестяване на 20 % от неговото потребление на енергия в сравнение с предвижданията за 2020 г., одобрена на пролетното заседание на Европейския съвет през 2007 г., енергийната ефективност на офис оборудването трябва да бъде допълнително подобрена.
(6)
Тъй като пазарът на офис оборудване се развива бързо, от съществено значение е честото извършване на оценки на потенциала за увеличаване на енергоспестяването и ползите за околната среда, като се насърчава търсенето и предлагането на енергоефективни продукти. Следователно е необходимо да се оправомощи Комисията, подпомагана от консултативен съвет на Съюза, включващ национални представители и всички заинтересовани страни, редовно да преразглежда и усъвършенства общите спецификации на офис оборудването в споразумението.
(7)
Тъй като производителите, участващи в програмата ENERGY STAR на ЕС, в по-голямата си част са малки и средни предприятия, регистрирането на продукти в Съюза следва и в бъдеще да не бъде обременяващо и да се основава на самосертифициране. Това следва да се съчетае с по-добро изпълнение на програмата ENERGY STAR на ЕС от Комисията в сътрудничество с държавите-членки.
(8)
Техническата комисия, създадена със споразумението, следва да отговаря за извършването на преглед на прилагането на споразумението.
(9)
Съгласно споразумението Съединените американски щати и Съюзът трябва да определят ръководен орган, който отговаря за прилагането на споразумението. Във връзка с това Съюзът следва да определи Комисията за ръководен орган,
ПРИЕ НАСТОЯЩОТО РЕШЕНИЕ:
Член 1
Споразумението между правителството на Съединените американски щати и Европейския съюз за координирането на програми за етикетиране на енергийната ефективност на офис оборудване, включително приложенията към него (наричано по-долу „споразумението“), се одобрява от името на Съюза.
Текстът на споразумението и приложенията към него са приложени към настоящото решение.
Член 2
Председателят на Съвета се оправомощава да посочи лицето(ата), упълномощено(и) да подпише(ат) споразумението, така че да бъде обвързан Съюзът.
Член 3
Председателят на Съвета извършва от името на Съюза писмената нотификация, предвидена в член XIV, параграф 1 от споразумението.
Член 4
Комисията представлява Съюза в техническата комисия, предвидена в член VII от споразумението, след изслушване на мненията на членовете на Съвета „Energy Star“ на Европейския съюз, посочен в член 8 от Регламент (ЕО) № 106/2008 на Европейския парламент и на Съвета от 15 януари 2008 г. относно програма на Общността за етикетиране на енергийната ефективност на офис оборудване (1). След консултация със Съвета „Energy Star“ на Европейския съюз Комисията пристъпва към осъществяване на обмена на информация, сътрудничеството, прегледа на прилагането и уведомяването, посочени в член VI, параграф 4, член VII, параграфи 1 и 2, и член IХ, параграф 4 от споразумението.
С оглед изготвянето на позицията на Съюза относно измененията на списъка с офис оборудване в приложение В към споразумението Комисията взема предвид становището на Съвета „Energy Star“ на Европейския съюз.
Позицията на Съюза относно решенията, които се вземат от ръководни органи по отношение на измененията в приложение А (Наименование и общо лого ENERGY STAR), приложение Б (Насоки за правилно използване на наименованието и общото лого ENERGY STAR) и приложение В (Общи спецификации) към споразумението, се определя от Комисията след консултация със Съвета „Energy Star“ на Европейския съюз.
Във всички останали случаи позицията на Съюза по отношение на решения, вземани от страните по споразумението, се определя от Съвета въз основа на предложение на Комисията в съответствие с член 218, параграф 9 от Договора.
Член 5
Настоящото решение влиза в сила на двадесетия ден след публикуването му в Официален вестник на Европейския съюз.
Съставено в Брюксел на 13 ноември 2012 година.